
	BOSNA I HERCEGOVINA				 
FEDERACIJA BOSNE I HERCEGOVINE		
	        VRHOVNI SUD
FEDERACIJE BOSNE I HERCEGOVINE
            Broj: 17 0 P 122402 26 Rev
            Sarajevo, 07.04.2026. godine

               
	Vrhovni sud Federacije Bosne i Hercegovine u Sarajevu, u vijeću sastavljenom od sudije dr. sc. Senada Mulabdića, kao predsjednika vijeća, dr. sc. Danice Šain i Slavice Čindrak, kao članica vijeća, u pravnoj stvari tužitelja: 1) M.K., ulica T...., B., 2) M.K. 1, P..., B. i 3) R.H. , P..., B., svi zastupani po punomoćniku Alenu Mešiću, advokatu iz Bihaća, protiv tuženog Udruženje Lovačka organizacija Bihać, ulica V korpusa br. 55 B, kojeg zastupa punomoćnik Jasmina Šarić Hasanović, advokat iz Bihaća, radi poništenja odluka, vrijednost spora 1.000,00 KM, odlučujući o reviziji tuženog protiv presude Kantonalnog suda u Bihaću broj: 17 0 P 122402 25 Gž od 02.12.2025. godine, u sjednici vijeća održanoj dana 07.04.2026. godine, donio je 
 
 
P R E S U D U

Revizija se djelimično dopušta i usvaja, obje nižestepene presude, u dijelu koji se odnosi na stav III prvostepene presude, preinačavaju tako da se tužbeni zahtjev prvotužitelja u tom dijelu odbija. 

U ostalom dijelu revizija se odbacuje.

Odbija se zahtjev tuženog za naknadu troškova postupka.


O b r a z l o ž e nj e

Prvostepenom presudom Općinskog suda u Bihaću broj 17 0 P 122402 22 P od 23.04.2025. godine odlučeno je:

„I Utvrđuje se da je povučena tužba tužitelja R.H. sa tužbenim zahtjevom kojim je traženo da se ponište sljedeće odluke: Odluka Upravnog odbora Lovačke organizacije broj 75-2-22 od dana 27.02.2022. godine, kojom H.R. prestaje članstvo kod tuženog sa 10.01.2022. godine, Odluka Skupštine Lovačke organizacije Bihać broj 467-06/2022 od 01.06.2022. godine i Odluka Upravnog odbora Lovačke organizacije Bihać broj 75-2/22, kojom se tužitelj R.H. isključuje iz članstva u Lovačkoj organizaciji Bihać.

II Utvrđuje se da su nezakonite:
-Odluka Upravnog odbora Lovačke organizacije broj 72-2-22 od dana 27.02.2022. godine, kojom M.K. prestaje članstvo kod tuženog sa 10.01.2022. godine,
-Odluka Skupštine Lovačke organizacije Bihać broj 468-06/2022 od 01.06.2022. godine, 
-Odluka Upravnog odbora Lovačke organizacije Bihać broj 72-2/22, kojom se tužitelj Mujo Koričić isključuje iz članstva u Lovačkoj organizaciji Bihać, kao i	
-Odluka Skupštine Lovačke organizacije Bihać broj 634 D-09/21 od 22.09.2021. godine,
pa se kao takve poništavaju.

III Obavezuje se tuženi da tužitelja M.K. vrati u članstvo Lovačke organizacije Bihać sa danom 10.01.2022. godine kao danom isključenja iz članstva.

IV Odbija se tužbeni zahtjev tužitelja M.K. 1 kojim je traženo da se ponište sljedeće odluke: Odluka Upravnog odbora Lovačke organizacije broj 73-2-22 od dana 27.02.2022. godine, kojom M.K. 1 prestaje članstvo kod tuženog sa 10.01.2022. godine, Odluka Skupštine Lovačke organizacije Bihać broj 470-06/2022 od 01.06.2022. godine, kao i Odluka Upravnog odbora Lovačke organizacije Bihać broj 73-2/22, kojom se tužitelj M.K. 1 isključuje iz članstva u Lovačkoj organizaciji Bihać.

V Svaka stranka snosi svoje troškove postupka.“

Dopunskom presudom Općinskog suda u Bihaću broj 17 0 P 122402 22 P od 18.06.2025.godine odbijen je tužbeni zahtjev tužitelja M.K. 1, kojim je traženo da tuženi tužitelja M.K. 1 vrati u članstvo Lovačke organizacije Bihać sa danom 10.01.2022. godine kao danom isključenja iz članstva.

Drugostepenom presudom Kantonalnog suda u Bihaću broj: 17 0 P 122402 25 Gž od 02.12.2025. godine odlučeno je:

„I Žalba tuženog se odbija kao neosnovana, a potvrđuje prvostepena presuda u izreci, u stavu II i III.

II Žalbe tužitelja M.K. 1 se odbijaju kao neosnovane i potvrđuju prvostepena presuda od 23.04.2025. godine u odnosu na imenovanog tužitelja u izreci, u stavu IV i dopunska presuda od 18.06.2025. godine.

III Žalba tužitelja M.K. se uvažava te žalba tuženog djelomično, prvostepena presuda u odluci o troškovima u stavu V izreke se preinačava pa umjesto da svaka stranka snosi svoje troškove: 
-obavezuje se tuženi da tužitelju M.K. nadoknadi troškove prvostepenog parničnog postupku u iznosu 480,00 KM, 
-obavezuje se tužitelj M.K. 1 da tuženom nadoknadi troškove parničnog postupka u iznosu 650,40 KM, sve u roku 30 dana od dostavljanja ove presude.
-zahtjev tužitelja M.K 1 za nadoknadu troškova u iznosu 480,00 KM te zahtjev tuženog u preostalom dijelu za iznos 1.452,00 KM se odbijaju. 

IV Obavezuje se tuženi da tužitelju M.K. nadoknadi trošak za sastav žalbe u iznosu 336,00 KM, u roku 30 dana od dostavljanja ove presude.

Odbija se zahtjev tužitelja M.K. 1 za sastav žalbi protiv prvostepene presude u iznosu 364,00 KM i žalbe protiv dopunske presude u iznosu 700,00 KM.

Odbija se zahtjev tuženog za nadoknadu troška za sastav žalbe u iznosu 440,00 KM.“

Protiv drugostepene presude tuženi je blagovremeno izjavio reviziju zbog povrede odredaba parničnog postupka i pogrešne primjene materijalnog prava i predložio da se ista dopusti i usvoji, preinači drugostepena presuda, usvoji žalba tuženog, preinači prvostepena presuda i odbije tužbeni zahtjev, uz naknadu troškova sastava revizije u iznosu od 780,00 KM i sudske takse po odluci suda ili da se revizija usvoji, ukine drugostepena presuda i predmet vrati na ponovno suđenje istom ili drugom vijeću drugostepenog suda.

U odgovoru na reviziju prvotužitelj je predložio da se ista odbaci kao nepotpuna ili nedopuštena ili odbije kao neosnovana.

Prema odredbi čl. 237. stav 2. Zakona o parničnom postupku[footnoteRef:1] (u daljem tekstu ZPP) revizija nije dopuštena ako vrijednost pobijanog dijela pravomoćne presude ne prelazi 30.000,00 KM, a u privrednim sporovima 50.000,00 KM.  [1:  „Službene novine FBiH“ broj: 53/03, 73/05, 19/06 i 98/15] 


Kako se u ovom slučaju tužbeni zahtjev odnosi na nenovčano potraživanje, za ocjenu prava na izjavljivanje revizije mjerodavna je vrijednost predmeta spora koju su tužitelji u tužbi označili (čl. 53. st. 2. tač. 4. i čl. 316. st.1. u vezi sa čl. 321. st.2. ZPP).

Tužitelji su u tužbi označili vrijednost predmeta spora u iznosu od 1.000,00 KM, iz čega proizilazi da imovinski cenzus, kao kriterij uslova dopuštenosti revizije iz člana 237. stav 2. ZPP, nije ostvaren. 

Tuženi je, pozivom na odredbu iz čl. 237. st. 4. tač.1. Zakona o parničnom postupku, predložio da se revizija izuzetno dopusti navodeći da odluka u ovom sporu zavisi od rješenja pravnog pitanja važnog za osiguranje jedinstvene primjene prava i ravnopravnosti svih u njegovoj primjeni o kojem postoji različita praksa Kantonalnog suda u Bihaću, a da o istom Vrhovni sud Federacije BiH nije zauzeo pravni stav.

Prema odredbi člana 237. stav 3. ZPP izuzetno, Vrhovni sud Federacije može dopustiti reviziju u svim predmetima ako ocijeni da bi odlučivanje po reviziji bilo od značaja za primjenu prava u drugim slučajevima. 

Prema odredbi člana 237. stav 4. ZPP, u slučajevima u kojima revizija nije dopuštena prema odredbi stava 2. ovog člana, stranke mogu podnijeti reviziju protiv drugostepene presude ako odluka o sporu zavisi od rješenja nekog materijalno-pravnog ili procesno-pravnog pitanja važnog za osiguranje jedinstvene primjene prava i ravnopravnosti svih u njegovoj primjeni, a naročito u slučajevima navedenim u tačkama 1. do 3. tog stava, a stavom 5. da u reviziji iz stava 3. ovog člana stranka treba određeno naznačiti pravno pitanje zbog kojeg ju je podnijela uz određeno navođenje propisa i drugih važećih izvora prava koji se na njega odnose, te izložiti razloge zbog kojih smatra da je ono važno za osiguranje jedinstvene primjene prava i ravnopravnosti svih u njegovoj primjeni. 

Da bi se moglo, što proizilazi iz citiranih odredbi ZPP, pristupiti ocjeni da li je riječ o pravnom pitanju važnom za osiguranje jedinstvene primjene prava i ravnopravnosti svih u njegovoj primjeni i s tim u vezi dopuštenosti revizije, potrebno je da podnesena revizija kumulativno ispunjava pretpostavke propisane u stavu 5. člana 237. ZPP, pa izostanak u reviziji bilo kojih od tih pretpostavki čini reviziju nedozvoljenom i revizijski sud ne može ispitivati njenu osnovanost. 

Po članu 241. st.2. ZPP u povodu revizije iz čl. 237. st. 3 ovog zakona, revizijski sud ispituje pobijanu presudu samo u dijelu u kojem se pobija revizijom i samo zbog pitanja koje je važno za osiguranje jedinstvene primjene prava i ravnopravnosti svih u njegovoj primjeni zbog kojeg je podnesena i koje je u njoj određeno naznačeno kao takvo, uz pozivanje na propise i druge izvore prava koji se na to pitanje odnose.

Tuženi je u reviziji naznačio pravno pitanje, koje glasi:

„Da li društvu može biti naloženo sudskom odlukom da vrati u članstvo lice koje je isključeno iz članstva udruženja. Sukladno odredbama člana 2. Zakona o udruženjima i fondacijama Federacije BiH udruženje je, u smislu ovoga zakona, svaki oblik dobrovoljnog povezivanja više fizičkih ili pravnih lica radi unapređenja i ostvarivanja nekog zajedničkog ili općeg interesa ili cilja, u skladu s Ustavom i zakonom, a čija osnovna svrha nije sticanje dobiti. Dakle, udruženja se zasnivaju na dobrovoljnoj osnovi i slobodnom izboru više lica radi postizanja zajedničkih ciljeva bez dobiti, pa u ovom dijelu postoji autonomija udruženja, koja je zaštićena odredbama člana 11. Evropske konvencije o ljudskim pravima. Kantonalni sud je o ovom pitanju i prethodno zauzeo stav u presudi broj 17 0 P 127664 23 Gž od 25.07.2025. godine, gdje je dao mišljenje da sud ne može naložiti vraćanje lica u članstvo udruženja.“ 

Radi se, dakle, o pitanju da li sud može obavezati tuženog da tužitelja M.K. vrati u članstvo tuženog sa danom 10.01.2022.godine kao danom isključenja iz članstva.

 Kao razlog važnosti ovog pravnog pitanja za osiguranje jedinstvene primjene prava i ravnopravnosti svih u njegovoj primjeni, revident nalazi u tome da je stav iz drugostepene presude suprotan stavu drugog vijeća Kantonalnog suda u Bihaću izraženog u presudi broj 17 0 P 127664 25 Gž od 25.07.2025. godine, koju kao dokaz prilaže uz reviziju.
[bookmark: _Hlk227680316][bookmark: _Hlk227686403]
Za dopuštenost revizije povodom naznačenog pravnog pitanja ispunjen je pravni razlog važnosti tog pitanja za osiguranje jedinstvene primjene prava i ravnopravnosti svih u njegovoj primjeni jer je evidentno postojanje različitih pravnih stavova u sudskoj praksi Kantonalnog suda u Bihaću povodom navedenog pravnog pitanja, a revizijski sud do sada o tome nije izrazio svoj pravni stav, pa ovaj sud ocjenjuje da bi odlučivanje po reviziji bilo od značaja za primjenu prava u drugim slučajevima i da je predmetna revizija, u dijelu na koji se odnosi postavljeno pravno pitanje, dopuštena. 

Zbog toga je ovaj sud ispitao pobijanu presudu, u vezi postavljenog pravnog pitanja, u smislu odredbe člana 241. stav 2. ZPP i odlučio:

Revizija je djelimično dopuštena i osnovana, a u ostalom dijelu je nedopuštena.  

U presudi Kantonalnog suda u Bihaću broj: 17 0 P 127664 25 Gž od 25.07.2025. godine,  priloženoj uz reviziju, tužbeni zahtjev je odbijen kao neosnovan u dijelu koji glasi da se tuženi Udruženje Lovačka organizacija Bihać obavezuje da tužitelja vrati u članstvo tuženog iako su Odluke tuženog, na osnovu kojih je članstvo prestalo, utvrđene nezakonitim i kao takve poništene.

Odredbom člana 2. Zakona o udruženjima i fondacijama[footnoteRef:2] propisano je da je udruženje svaki oblik dobrovoljnog povezivanja više fizičkih ili pravnih lica radi unapređenja nekog zajedničkog ili općeg interesa ili cilja, u skladu sa Ustavom i Zakonom, a čija osnovna svrha nije sticanje dobiti. Dakle, udruženja se osnivaju na dobrovoljnoj osnovi i slobodnom izboru više lica radi postizanja zajedničkih ciljeva bez dobiti, pa u ovom dijelu pomenuta autonomija udruženja koja je važan aspekt njihove slobode udruživanja, zaštićena članom 11. Evropske konvencije, u potpunosti dolazi do izražaja i sud ne može udruženju naložiti vraćanje nekog člana u njegovo članstvo. Ovo iz razloga što činjenica da su odluke Suda časti tuženog udruženja i odluka Upravnog odbora tuženog udruženja utvrđene kao nezakonite i kao takve poništene, ukazuju da tužitelj ima isti status u spomenutom udruženju kao i prije tih odluka, odnosno da je još uvijek član Udruženja.  [2:  „Službene novine FBiH“ broj: 45/02] 


Pošto je članstvo u udruženju dobrovoljno, a Odluke o prestanku članstva su poništene od strane suda kao nezakonite, tužitelj ima isti status u Udruženju kao i prije donošenja nezakonitih odluka, odnosno status kao da mu članstvo nikada nije ni prestalo na osnovu donesenih Odluka tuženog, pa ne stoji potreba obavezivanja tuženog da vrati tužitelja u članstvo. 

	Zbog iznesenog, reviziju je valjalo djelimično dopustiti u smislu odredbe čl. 237. st. 4. tač. 1. ZPP, radi osiguranja jedinstvene primjene prava i ravnopravnosti svih u njegovoj primjeni, u konkretnom slučaju zbog različitih pravnih stavova u Kantonalnom sudu u Bihaću u vezi postavljenog pravnog pitanja u reviziji, djelimično usvojiti, obje nižestepene presude u tom dijelu preinačiti i tužbeni zahtjev prvotužitelja odbiti (čl.250. st.1. ZPP), a u ostalom dijelu, u odnosu na koji nije postavljeno određeno pravno pitanje, reviziju odbaciti primjenom odredbe čl. 247. st. 4. ZPP. 

	Odbijen je zahtjev tuženog za naknadu troškova postupka (uključujući i trošak sastava revizije) a i prvotužitelju nije smanjen pobijanom presudom pravilno dosuđeni iznos troškova postupka, jer prvotužitelj u revizijskom postupku nije uspio samo u razmjerno neznatnom dijelu svog zahtjeva, koji ne predstavlja uspjeh tuženog u parnici zbog kojeg su nastali posebni troškovi (čl.386.st.3.ZPP).

                                                                                     Predsjednik vijeća
          Dr. sc. Senad Mulabdić, s.r.
 




	
	
